**Obdavčitev z DDV dobav blaga in storitev**

Legenda:

ZK – Združeno Kraljestvo Velike Britanije in Severne Irske

GB – Velika Britanija

XI – Severna Irska

**Dobave blaga**

Pri dobavah blaga, opravljenih po koncu prehodnega obdobja, je treba ločiti, ali je bila dobava blaga opravljena davčnemu zavezancu v GB ali davčnemu zavezancu na Severno Irsko. Izvoz blaga v GB in uvoz blaga iz GB bosta podvržena carinskemu nadzoru in zanj veljajo pravila za uvoz in izvoz. Priporočamo, da se davčni zavezanci seznanijo s formalnostmi in obveznostmi v carinskih postopkih.

Dobava blaga v GB se po 1. 1. 2021 z vidika DDV obravnava kot oproščena izvozna dobava. Oproščena izvozna dobava blaga se vpisuje v polje 11 obračuna DDV in se ne poroča v rekapitulacijskem poročilu. Pridobitev blaga iz GB se po 1. 1. 2021 obravnava kot uvoz. Podrobnejša navodila glede obračunavanja in plačevanja DDV od uvoza so objavljena na spletni strani FURS: Navodila o formalnostih vezanih na plačevanje uvoznega DDV.

Če se bo odpošiljanje ali prevoz blaga iz GB v državo članico (ali obratno) začelo pred koncem prehodnega obdobja, končalo pa po koncu prehodnega obdobja, s čimer bo blago prispelo na mejo EU (oziroma mejo z GB) po koncu prehodnega obdobja, se bo ta transakcija štela za dobavo blaga znotraj Unije. Vendar se bo moralo tako blago predložiti carinskemu organu na meji EU (oziroma na meji z GB). Carinski organi lahko od uvoznika zahtevajo, da s prevoznimi dokumenti dokaže, da se je odpošiljanje ali prevoz začelo pred koncem prehodnega obdobja.

Pravice in obveznosti davčnih zavezancev na podlagi EU DDV pravil bodo veljale tudi za primere ponovnega uvoza, če se bo dobava blaga med GB in EU začela pred koncem prehodnega obdobja in končala po koncu prehodnega obdobja.

Z začetkom uporabe zakonodajnega paketa e-trgovanja, in po koncu prehodnega obdobja, bo GB lahko koristila enake ugodnosti pri carinjenju blaga v vrednosti do 150 EUR kot druge tretje države. Od 1. 7. 2021 se bo pri uvozu blaga na daljavo iz tretjih držav potrošnikom v države članice EU v vrednosti do 150 EUR lahko uporabljala uvozna ureditev OSS. Uvoz blaga iz GB v vrednosti do 150 EUR bo oproščen plačila DDV, če bo davčni zavezanec iz GB identificiran v uvozni shemi in bo obračunal znesek DDV države potrošnje ter poročal in plačal DDV državi članici EU, v kateri bo identificiran za uporabo te sheme. Če uvozna shema ne bo uporabljena, bo lahko davčni zavezanec iz GB uporabil drugi poenostavljeni postopek za uvoz lastnih pošiljk v višini do 150 EUR. Uvozni DDV za te pošiljke bodo potrošniki plačevali v državi uvoza na podlagi carinskih deklaracij. Skupaj z uvedbo nove uvozne sheme bo prenehala veljati oprostitev DDV od uvoza pošiljk malih vrednosti v višini do 22 EUR.

Dobave blaga med Slovenijo in Severno Irsko se po koncu prehodnega obdobja še vedno štejejo za transakcije znotraj EU. Na podlagi Protokola o Irski in Severni Irski, ki velja od 1. 1. 2021, se za obdobje od 1. 1. 2021 do 31. 12. 2024 za registracijo in identifikacijo davčnih zavezancev iz Severne Irske za namene transakcij z blagom uporablja oznaka XI (ti davčni zavezanci v zvezi z dobavami blaga znotraj Unije pridobijo identifikacijsko številko za namene DDV s predpono XI).

Dobave blaga v Severno Irsko se, če bodo izpolnjeni pogoji za oprostitev plačila DDV po 46. členu ZDDV-1, kot oproščene dobave blaga znotraj Unije poročajo v obračun DDV v polje 12 ter v rekapitulacijsko poročilo. Na izdanih računih se v teh primerih navaja identifikacijska številka za namene DDV s predpono XI.

Dobave blaga iz Severne Irske v Slovenijo se še naprej štejejo za pridobitve blaga znotraj Unije, podatki o pridobitvah blaga iz Severne Irske se vpisujejo v polja 32, 33, 23, 24 in 24b obračuna DDV.

Davčni zavezanci bodo lahko preverjali veljavnost identifikacijskih številk za namene DDV severnoirskih davčnih zavezancev preko spletne strani Evropske komisije.

Za obdobja do konca prehodnega obdobja (tj. do vključno december 2020) velja tako kot do sedaj, tj. da se o opravljenih oproščenih dobavah blaga po 46. členu ZDDV-1 in storitvah, katerih kraj obdavčitve se določi v skladu s prvim odstavkom 25. člena ZDDV-1 po prejemniku (ki je plačnik DDV), davčnim zavezancem v ZK v rekapitulacijsko poročilo poroča pod identifikacijsko številko za namene DDV s predpono GB. Rekapitulacijsko poročilo za december 2020 je treba predložiti do 20. 1. 2021.

Davčni zavezanci morajo sprejeti vse potrebne ukrepe, da bi lahko zagotovili vse potrebne dokaze v zvezi z opravljenimi dobavami blaga in storitev, ki so jih pred koncem prehodnega obdobja opravili v GB ali prejeli iz GB.

* Skladiščenje na odpoklic

Za zaloge blaga, ki bodo po 1. 1. 2021 ostale v skladiščih v GB, velja, da gre za blago v prostem prometu v GB in se bo po območju GB prodajalo brez carinskih formalnosti. V primeru uporabe posebne ureditve skladiščenja na odpoklic slovenski dobavitelj poroča opravljeno dobavo blaga znotraj Unije po 1. 1. 2021 v polje 12 DDV-O, ko se prenese pravica do razpolaganja z blagom kot lastnik na davčnega zavezanca – prejemnika blaga. O tej dobavi se ne poroča v RP-O.

Za zaloge blaga, ki bodo po 1. 1. 2021 ostale v skladiščih v Sloveniji in za katero se je uporabila posebna ureditev skladiščenja na odpoklic, velja, da mora prejemnik blaga, ko bo po 1. 1. 2021 nanj prenesena pravica do razpolaganja z blagom kot lastnik, v obračunu DDV poročati to kot pridobitev blaga znotraj Unije v polja 32, 33, 23, 24 in 24b obračuna DDV. GB o teh transakcijah ne bo več poročal v rekapitulacijsko poročilo, zato davčnim zavezancem svetujemo, da si za te transakcij zagotovijo ustrezna dokazila.

DDV obravnava zalog blaga, dobavljenega v okviru posebne ureditve skladiščenja na odpoklic, na Severno Irsko ali iz Severne Irske v Slovenijo, se po 1. 1. 2021 ne spreminja.

* Prodaja blaga na daljavo

Po 1. 1. 2021 se pravila EU o DDV, ki se nanašajo na transakcije z blagom na/iz Severne Irske, uporabljajo še naprej, medtem ko se dobave blaga z GB štejejo za uvoz oz. izvoz blaga.

Če dobavitelj ali druga oseba v njegovem imenu po 1. 1. 2021 blago (razen novih prevoznih sredstev in blaga, ki ga dobavi dobavitelj ali druga oseba v njegovem imenu, potem ko je bilo montirano in instalirano) odpošlje ali odpelje iz Severne Irske v Slovenijo in se dobava šteje za prodajo blaga na daljavo, je treba DDV plačati v Sloveniji, če skupna vrednost dobav blaga na daljavo, ki jih opravi dobavitelj v letu 2021 oziroma jih je opravil v letu 2020, presega 35.000 eurov oz. se je dobavitelj kljub nedoseganju tega praga odločil, da bo kraj obdavčitve v Sloveniji.

Če dobavitelj ali druga oseba v njegovem imenu po 1. 1. 2021 blago (razen novih prevoznih sredstev in blaga, ki ga dobavi dobavitelj ali druga oseba v njegovem imenu, potem ko je bilo montirano in instalirano) odpošlje ali odpelje iz Slovenije na Severno Irsko in se dobava šteje za prodajo blaga na daljavo, je treba DDV plačati na Severnem Irskem, če skupna vrednost dobav blaga na daljavo, ki jih opravi slovenski dobavitelj v koledarskem letu 2021 oziroma jih je opravil v letu 2020, presega prag, ki je določen v ZK (78 022 evrov). O opravljenih dobavah blaga na daljavo, katerih kraj obdavčitve je Severna Irska, davčni zavezanec poroča v obračunu DDV (polje 13).

Navedeno glede dobav blaga na daljavo na/iz Severne Irske velja do 1. 7. 2021, ko se uvajajo nova pravila glede prodaj blaga na daljavo in storitev, opravljenih končnim potrošnikom. O omenjenih spremembah bodo pripravljena obširnejša pojasnila, zato na tem mestu dodatno tega ne pojasnjujemo.

* Instalirano ali montirano blago

Po 1. 1. 2021 se pravila EU o DDV, ki se nanašajo na transakcije z blagom na/iz Severne Irske, uporabljajo še naprej, medtem ko se dobave blaga z GB štejejo za uvoz oz. izvoz blaga.

Če dobavitelj ali druga oseba v njegovem imenu po 1. 1. 2021 instalira ali montira blago, ki ga s Severne Irske v Slovenijo odpošlje ali odpelje dobavitelj, potrošnik ali tretja oseba, se DDV obračuna in plača v Sloveniji.

Če dobavitelj ali druga oseba v njegovem imenu po 1. 1. 2021 instalira ali montira blago, ki ga iz Slovenije na Severno Irsko odpošlje ali odpelje dobavitelj, potrošnik ali tretja oseba, se DDV obračuna in plača na Severnem Irskem.

* Nova prevozna sredstva

Transakcije z novimi prevoznimi sredstvi med Slovenijo in GB, razen s Severno Irsko, se po 1. 1. 2021 obravnavajo kot uvoz/izvoz.

Dobava novega prevoznega sredstva iz Severne Irske v Slovenijo kot namembno državo se tudi po 1. 1. 2021 šteje kot pridobitev novega prevoznega sredstva v Sloveniji in je obdavčena s slovenskim DDV. Pridobitev novega prevoznega sredstva je treba prijaviti davčnemu organu v 15 dneh od dneva pridobitve na obrazcu [DDV-PPS](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=pridobitev_prevoznega_sredstva_iz_druge_clanice_ki_je_predmet_odbavcitve_v_slo_preb).

Dobava novega prevoznega sredstva iz Slovenije na Severno Irsko kot namembno državo se tudi po 1. 1. 2021 šteje kot dobava novega prevoznega sredstva in je obdavčena z DDV namembne države. Dobavo novega prevoznega sredstva je treba prijaviti davčnemu organu v 8 dneh od opravljene dobave na obrazcu [DDV-DPS](hhttps://edavki.durs.si/EdavkiPortal/OpenPortal/CommonPages/Opdynp/PageD.aspx?category=dobava_novega_prevoznega_sredstva_iz_slovenije_v_drugo_clanico_podjetja).

**Opravljanje storitev**

Pri storitvah se tako GB kot Severna Irska po koncu prehodnega obdobja obravnavata kot tretja država (zato v primeru storitev navajamo ZK). Obdavčitev storitev je odvisna od različnih dejavnikov, kot so narava storitve, od statusa prejemnika storitev (ali je prejemnik davčni zavezanec ali ne), kraj opravljanja storitve ipd, zato se davčnim zavezancem priporoča, da si zagotovijo vsa potrebna dokazila za opravljene oz. prejete storitve.

Če slovenski davčni zavezanec po koncu prehodnega obdobja opravi storitev, katere kraj obdavčitve se po splošnem pravilu iz 25. člena ZDDV-1 določi po prejemniku, davčnemu zavezancu s sedežem, stalno poslovno enoto, stalnim ali običajnim prebivališčem v ZK, o opravljeni storitvi ne poroča v rekapitulacijskem poročilu niti je ne vpisuje v obračun DDV. Davčnemu zavezancu, ki še ne bo identificiran za namene DDV, se zaradi take storitve ne bo treba identificirati za namene DDV.

Če slovenski davčni zavezanec po koncu prehodnega obdobja od davčnega zavezanca s sedežem, stalno poslovno enoto, stalnim ali običajnim prebivališčem v ZK prejme storitev, katere kraj obdavčitve se po splošnem pravilu iz 25. člena ZDDV-1 določi po prejemniku, mora od prejete storitve obračunati DDV (podatke o tovrstni storitve se vključi v polja 31, 25, 25a in 25b obračuna DDV). Če davčni zavezanec še ne bo identificiran za namene DDV, se bo moral zaradi prejema tovrstne storitve identificirati za namene DDV. Več glede identifikacije za namene DDV v primeru opravljanja/prejemanja storitev, katerih kraj obdavčitve se določa po splošnem pravilu iz 25. člena ZDDV-1, je pojasnjeno v podrobnejšem opisu Davčni zavezanci in identifikacija za namene DDV (poglavje 2.3.1, točka e, str. 11).

Če slovenski davčni zavezanec po koncu prehodnega obdobja opravi storitve, katerih kraj obdavčitve je v skladu s posebnimi pravili ZK, se mora o morebitni obveznosti identifikacije za namene DDV ZK, tako kot do sedaj, pozanimati pri pristojnem davčnem organu ZK.

Za storitve, ki jih podjetja opravijo končnim potrošnikom, praviloma velja, da je kraj obdavčitve tam, kjer ima izvajalec storitve sedež svoje dejavnosti. V skladu s tem pravilom je opravljanje storitev slovenskih podjetij za končne potrošnike v ZK obdavčljivo v Sloveniji (kjer ima izvajalec storitve sedež). Kraj opravljanja storitev, ki jih po koncu prehodnega obdobja opravijo podjetja iz ZK končnim potrošnikom iz EU, je načeloma zunaj EU. Vendar je za nekatere storitve treba plačati DDV v državi članici EU, plačati pa ga morajo podjetja iz ZK, ki bodo opravila tovrstne storitve.

Več glede uporabe posebne ureditve MOSS za telekomunikacijske storitve, storitve oddajanja in elektronske storitve, opravljene končnim potrošnikom po koncu prehodnega obdobja, je pojasnjeno na naslednji [povezavi](https://www.fu.gov.si/fileadmin/Internet/Poslovni_dogodki/brexit_Priloga_2_Mini_VEM.docx).